OBH 4607/1996.
Az állampolgári jogok országgyűlési biztosa általános helyettesének jelentése
Ügyintéző: Kanyó Sándor

Az eljárás megindulása:
Panaszos az állampolgári jogok országgyűlési biztosához fordult, sérelmezve, hogy fellebbezési ügyében a Pest Megyei Közigazgatási Hivatal közel egy év óta nem hozott határozatot.
A vizsgálat során telefonon tájékoztatást kértem az érintett hatóságtól. A közigazgatási hivatal válaszul megküldte a fellebbezésre hozott határozatot.

A megállapított tényállás:
Panaszos 1995. július 31. napján fellebbezéssel élt Gyál Község Polgármesteri Hivatal 26-3/1995. sz. - építési és fennmaradási engedély iránti kérelmében született - határozata ellen. Ügyében a közigazgatási hivatal 1996. november 18. napján kelt, 61403-3/1996. sz. határozatával döntött, melyben az első fokú határozatot megváltoztatta, és a Gyál 0164/6 hrsz.-ú külterületi ingatlanon engedély nélkül épület lakóépületrészre visszavonásig érvényes fennmaradási engedélyt adott.

Az ügy jogszabályi háttere:		Az államigazgatási eljárás általános szabályairól szóló,
					többször módosított 1957. évi IV. törvény 15. § (1) bek.   					Az érdemi határozatot a kérelem (jelen esetben 						fellebbezés) előterjesztésétől, illetőleg az eljárás hivatalból 					történt megindításától számított harminc napon belül kell 					meghozni. Ennél rövidebb határidőt bármely jogszabály, 					hosszabbat pedig csak törvény, törvényerejű rendelet 					vagy kormányrendelet állapíthat meg.
					(3) bek. Az eljáró közigazgatási szerv vezetője a határidőt 					indokolt esetben egy ízben legfeljebb harminc nappal 					meghosszabbíthatja. Erről – kérelemre indult eljárás 					esetén – az ügyfelet értesíteni kell.

Érintett alkotmányos jog:		Az Alkotmány 2. § /1/ bek. kimondja: "A Magyar Köz-
					társaság független demokratikus jogállam."

A vizsgálat megállapításai:
A Pest Megyei Közigazgatási Hivatal azzal, hogy panaszos ügyében 30, illetve az ügyintézési határidő meghosszabbítása esetén 60 napon belül nem hozta meg határozatát, megszegte az 1957. évi IV. törvény 15. §-ában megfogalmazott előírást.

A jogállamiság egyik tartalmi eleme a jogbiztonság.
A jogbiztonság megkövetel a normák egyértelműségét és az egyes jogintézmények kiszámíthatóságát. Ezért alapvetőek a jogbiztonság szempontjából az eljárási garanciák. A jogintézmények csak akkor működhetnek alkotmányosan, ha az intézmények az eljárási normákat betartják.

Az ügyintézési határidő többszörös túllépésével (több mint egy év) sérült az Alkotmány 77. § /2/ bekezdésében előírt rendelkezés, amely szerint az Alkotmány és az alkotmányos jogszabályok a társadalom valamennyi szervezetére, minden állami szervre és állampolgárra egyaránt kötelezőek.

Ajánlás:
Felhívom a Pest Megyei Közigazgatási Hivatal vezetőjét, utalva az OBH 2691/3/1997. sz. ügyben, 1997. május 5-i jelentésben tett ajánlásra is, hogy fokozottabban ügyeljen az eljárási határidők jövőbeni betartására.
Kérem Hivatalvezető urat, hogy ajánlásommal kapcsolatos álláspontjáról, illetve intézkedéséről az állampolgári jogok országgyűlési biztosáról szóló 1993. évi LIX. törvény 21. § /2/ bekezdésében meghatározott 30 napos határidőn belül értesíteni szíveskedjék.

Budapest, 1997.

Dr. Polt Péter